የሁለቱ ክለቦች ደብዳቤና የብሄራዊ ፌዴሬሽኑ ዝምታ
በእግር
ኳስ ጨዋታ ታሪክ ውስጥ በተለያዩ አገሮች ሊግ ላይ የሚስተዋል የአልሸነፍ ባይነት ስሜት እንደየዘመኑ የራሱን ታሪክ አስፍሮ አል ፏል፡፡ የሁሉም አገሮች ሊግ መልካም፣ መጥፎ፣ አስደንጋጭ፣ አከራካሪ፣ አሳዛኝና አስቆጪ የሆኑ ክንውኖች ነበሩት፡፡ በሁለት ክለብ ደጋፊዎች መካከል በሚፈጠር የአልሸነፍ ባይነት ስሜትና ፀብ አጫሪነት በስታዲየሞች የሚገኙትን ተመልካቾች ወደ ማያስፈልግ ሁከት ውስጥ ሲከት ይስተዋላል፡፡ በሌሎች
አገሮች መካከል የሚፈጠረው የባላንጣነት ስሜት እግር ኳስና እግር ኳስን መሠረት ያደረገው ሚዛኑ ይደፋል፡፡ በኢትዮጵያ ባለፉት ሁለት ዓመታት ውስጥ በተለይ በክልል ስታዲየሞች በርካታ ሁከቶች ተከስተው በሰውና በንብረት ላይ ጉዳት ደርሷል፡፡ የተመልካቾች አካል መጉደል፣ የስታዲየም መሠረተ ልማቶች መጥፋትና ለቀጣይ ውድድር ቂም ቋጥሮ፣ አንድ ክለብ ወደ ሌላ ክልል ስታዲየም ሄዶ ጨዋታ ሲያደርግ እስከመበቀል ደረጃ ተደርሷል፡፡ ሒደቱ በክልል ከተማ ሳይወሰን በአዲስ አበባም መስተዋሉ በብዙዎች ዘንድ አግራሞትን የጫረ ነገር ያደርገዋል፡፡ የጉዳዩን ስፋትና ጥልቀት እንዲሁም አሳሳቢነትን በመረዳት በብሄራዊ ፌዴሬሽኑ ሆነ ባለድርሻ አካላት መፍትሄ፣ መፍትሄ……ያላሉበት ወቅት አልነበረም። የስፖርታዊ ጨዋነት መጓደል ከጊዜ ወደ ጊዜ እያየለ ቢሆንም፤ ውጤት ያመጣሉ ተብለው የታመነባቸው የውይይት መድረኮች፣ ጥናቶች፣ አስተያየቶች ከሰሞኑም ሳይቀር ሲካሄዱ ነበር። ወደ ፊትም ይቀጥላሉ፤ ነገር ግን ውጤት መቼ ያመጣሉ ? የሚለውን ለመመለስ ትግስት ያስፈልጋል የሚሉ የስላቅ ምላሾች እንዲበረክቱ አድርጓል። የስፖርታዊ ጨዋነት ችግር በተመለከተ በስፋት ከመነገሩ የመነጨ ይመስል ችግሩ እስከ መለመድ ተደርሷል። ይሄው
የተለመደው ችግር ከሰሞኑ ደግሞ ከወደ መቐለና ጎንደር አካባቢ ሌላ ውዝግብ ፈጥሯል። የፋሲል ከነማና ደደቢት እግር ኳስ ክለቦችን ደብዳቤ አማዟል። ጉዳዩ እንዲህ ነበር። በኢትዮጵያ ፕሪምየር ሊግ 23ኛ ሳምንት ከተደረጉት ጨዋታዎች መካከል ቅዳሜ ዕለት ደደቢት እና ፋሲል ከነማ ተፋጠዋል። መቐለ በሚገኘው በትግራይ አለም ዓቀፍ ስታዲየም ረፋድ ላይ ጨዋታው ተጀምሯል። በጥሩ ፍጥነት ሲጀምር ግብ ለማስተናገድም ብዙ ደቂቃ አልፈጀበትም። በአራተኛው ደቂቃ በሳጥኑ ቀኝ በኩል የተሰራውን ጥፋት ተከትሎ የተገኘውን ቅጣት ምት አምሳሉ ጥላሁን በግሩም ሁኔታ አስቆጠረ ። ዐፄዎቹ
ቀዳሚ መሆን ቻሉ ፤ ደደቢቶች ተመሩ። የግቡ መቆጠርን ተከትሎ በፋሲል ተቀያሪ ተጫዋቾች ላይ በተወረወሩ ቁሳቁስ ምክንያት ጨዋታው ለጥቂት ደቂቃዎች ተቋረጠ። ሳይቆይ እንዲቀጥል ተደረገ። ፈጣን የሜዳ ላይ እንቅስቃሴ ያሳዩት አጼዎቹ በተደጋጋሚ የደደቢቶችን መረብ ይደፍሩ ጀመር። በዚህ መልክ እስከ 65 ኛው ደቂቃ 4 ግቦችን ማስቆጠር ቻሉ። አራት ግቦችን ያስተናገደው የደደቢቶች መረብን ተከትሎ በ65ኛው ደቂቃ ከተመልካቾች ድንጋይ እና ቁሶች ተጀመረ። በዚህም ምክንያት ጨዋታው ለአንድ ሰዓት ያህል ለሁለተኛ ጊዜ ለመቋረጥ በቃ። በተመልካቾቹ የተወረወረው ቁሳቁስ በርካታ የፋሲል ከነማን ተጫዋቾች ለጉዳት የዳረገ ሲሆን ፤ በወቅቱ ጨዋታውን በዝግ ስታድየም ላድረግ ግድ ያለ ሲሆን ጨዋታው ቀጥሎ በፋሲል 5 ለ 1 ተጠናቋል። ከጨዋታው
መጠናቀቅ በኋላም ፋሲል ከነማ ለብሄራዊ ፌዴሬሽኑ ቅሬታውን አሰማ። ፋሲል ከነማ ከጨዋታው በፊት እና በጨዋታው ዕለት የስፖርታዊ ጨዋነት ጥሰት እንደተፈፀመበት በመጥቀስ በመቐለ 70 እንደርታ እና የትግራይ እግርኳስ ፌዴሬሽን ላይ እርምጃ መወሰድ ይገባል ሲል ተደምጧል። ክሱንም ለኢትዮጵያ እግር ኳስ ፌዴሬሽን ማቅረቡን በፌስ ቡክ ገፁ አስታውቋል። ክለቡ ሁለት ገጽ ደብዳቤ በመላክ ጉዳዩን እንዲያጤን ለፌዴሬሽኑ እንደላከና ምላሽ እየተጠባበቀ መሆኑን አስታውቋል። ፋሲል ከነማ ለብሄራዊ ፌዴሬሽኑ የላከውን ደብዳቤ ምላሽ እየተጠባበቀ ባለበት ወቅት፤ ከወደ መቐለ ሌላ ደብዳቤ ዜና መሰማቱ ጉዳዩን ትኩረት ሳቢ እንዲሆን አድርጎታል። ደደቢት
ፋሲል ከነማን ባስተናገደበት ጨዋታ ስለተፈጠረው ስርዓት አልበኝነት ያለውን አቋም በደብዳቤ ለፌደሬሽን ማሳወቁን በተመሳሳይ ወጥቷል። ሶከር ስፖርት የክለቡ ፕሬዝዳንት አቶ ሚካኤል ዓምደ መስቀል በማነጋገር ባወጣው ዘገባ፤ በወቅቱ በተፈጠረው ስርአት አልበኝነት ላይ ክለቡ ሙሉ ኃላፊነት የሚወስድ ይሆናል እንዳሉ ጽፏል። «ጨዋታው ካለቀ በኃላ ጉዳዩ በጣም እንደሚያሳዝን እና መደገም የሌለበት መሆኑ አቋም ተይዟል ። ኃላፊነቱም
ደደቢት ሙሉ ለሙሉ ለመውሰድ ከስምምነት ተደርሷል። ክለቡ ይሄንኑም ለጨዋታው ኮሚሽነር ገልጸናል» ሲሉ መናገራቸውን ዘግቧል። ፕሬዝዳንቱ ፋሲል ከነማ እግር ኳስ ክለብ ለፌዴሬሽኑ ደብዳቤ መላኩን ተከትሎ የቀረበ ሃሳብ ስለመሆኑ እንደተናገሩት፤ «አሁን ጉዳዩ ከሶስተኛ ወገን ጋር ሲያያዝ እሱን ተከትለን የሰጠነው ኃሳብ አይደለም። ልክ ጨዋታው እንዳለቀ ለጨዋታው ኮምሽነር አቋማችን አስረግጠን ተናግረናል»። ደደቢት ለተፈጸመው ድርጊት ክለቡ ኃላፊነት ከመውሰድ ባለፈ የሚመጣውን ቅጣት ለመቀበል ዝግጁ መሆኑን ያስታወቅ እንጂ፤ በሌላ ወገን የያዘው አቋም ከፋሲል ከነማ ክስ ጋር የሚጋጭ መሆኑ ተሰምቷል። ፋሲል
ከነማ ለፌዴሬሽኑ በላከው ደብዳቤ እንዳሰፈረው፤ ከጨዋታው በፊት እና በጨዋታው ዕለት የስፖርታዊ ጨዋነት ጥሰት እንደተፈፀመበት በመጥቀስ በመቐለ 70 እንደርታ እና የትግራይ እግርኳስ ፌዴሬሽን ላይ እርምጃ መወሰድ እንደሚገባ ያመላክታል። የደደቢት እግር ኳስ ክለብ በሌላ ወገን ድርጊቱን የፈጸሙት የእኔ ደጋፊዎች ናቸው ሲል ችግሩ ወደ ሶስተኛ ወገን መገፋት እንደሌለበት ለሶከር ኢትዮጵያ በሰጡት ቃለ ምልልስ፤ «በሜዳችን እየተጫወትን እንዴት ነው ደጋፊ የለንም ማለት የምንችለው። ባለፉት
ጨዋታዎችም እኮ ደጋፊዎች ነበሩን። በርካታ የመቐለ ማልያ የለበሱ ደጋፊዎች ነበሩ ለተባለውም እኛ ለደጋፊያችን ማልያ ለማቅረብ አቅም ስሌለለን ደጋፊው የመቐለም የሌላም ክለብ ማልያ አድርጎ ነው የሚገባው» ሲሉ የፋሲል ከነማ ክስ አቅጣጫውን የሳተ መሆኑን አመላክተዋል ። በዚህ ጉዳይ ላይም የመቐለ እግር ኳስ ክለብ ምላሽ የሰጠ ሲሆን፤ «በኢትዮጵያ ፕሪምየር ሊግ 23ኛ ሳምንት ቅዳሜ ዕለት በተካሄደው የደደቢት እና ፋሲል ከነማ ጨዋታ ላይ የተከሰተውን ስርዓት አልበኝነት በተመለከተ ፋሲል ለፌዴሬሽን በላከው ደብዳቤ መቐለ 70 እንደርታ እና የትግራይ እግርኳስ ፌዴሬሽን ላይ እርምጃ እንዲወሰድ ክስ ማቅረቡ ይታወሳል። ክለቡ
ያቀረበው ክስ ተገቢ ያልሆነና የመቐለ ክለብ ደጋፊዎችን ባልዋሉበት የወነጀለ መሆኑን ለብሄራዊ ፌዴሬሽኑ ደብዳቤ ልኳል። ፋሲል ከነማ ለፌዴሬሽኑ የላከው የክስ ደብዳቤ ምላሽ ያልተሰጠው ሲሆን፤ በደደቢት በኩል ለችግሩ ኃላፊነት እንወስዳለን በሚል ስለ ተጻፈው ደብዳቤ በብሄራዊ ፌዴሬሽኑ በኩል እስካሁን ከዝምታ ውጪ ምላሽ አልተሰማም። የሁለቱ ክለቦች ደብዳቤና የብሄራዊ ፌዴሬሽኑ ዝምታን በምን መልኩ መቋጫ ያገኛል የሚለው በስፖርት ቤተሰቡ ዘንድ አነጋጋሪ ሆኗል። ብሄራዊ ፌዴሬሽኑ ስፖርታዊ ጨዋነትን በእግር ኳሱ ፈር ለማስያዝ በቁርጠኝነት እየሠራ መሆኑን በተደጋጋሚ በሚናገርበት ወቅት ለሁለቱ ክለቦች ደብዳቤ የሚሰጠውን ምላሽ በጉጉት እንዲጠበቅ ያደረገው ሆኗል።አዲስ
ዘመን  ግንቦት 1/2011በዳንኤል
ዘነበ